**Te apropii tăcut**

*Mihail Janto*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Te apropii tăcut, cu capul plecat,

căutând dezlegarea-n brațele Sale,

căci timpul s-a scurs într-un fir despicat,

suspine și zâmbete sentimentale.

Te-apleci cu pleoapele pline de vină,

la Icoana ce astăzi nu îți răspunde,

atât de-aproape și-ți pare străină,

doar glasul din suflet, Ea nu și-l ascunde:

- "E gol idealul ce-ai vrut să-l urmezi,

în sângele tău doar dorința și vinul,

iar dragostea mea poți s-o simți şi s-o vezi,

mângaiere-ți schimbă de-ndată destinul."

Asculți cu regrete şi capul plecat,

cu gândul căit ce se zbate în vină,

căci poți, decăzând, să te simți împăcat

și beznă în suflet, să-ți pară lumină !